## L’IVAJ convoca 47 places per a estudiants en les residències juvenils d’Alacant, Castelló de la Plana i Benicarló

*** L’objectiu és facilitar allotjament i manutenció a jóvens que per raons d’estudis han de residir fora del seu domicili habitual
* Les sol·licituds es podran presentar des d’este dimarts, 2 de juliol, fins al 15 de juliol de 2024**

L’Institut Valencià de la Joventut (IVAJ) ha convocat un total de 47 places en les seues residències juvenils d’Alacant, Castelló de la Plana i Benicarló per a jóvens estudiants i també per als qui facen alguna activitat esportiva, cultural o d’índole similar durant el curs acadèmic 2024-2025.

Esta convocatòria es fa amb la finalitat d’afavorir les possibilitats d’allotjament i manutenció de les persones jóvens que, per raó d’estudis, han de desplaçar-se fora del seu domicili habitual i residir durant tot l’any acadèmic en la localitat on cursaran els seus estudis.

Segons ha publicat el *Diari Oficial de la Generalitat Valenciana* ([DOGV](https://dogv.gva.es/datos/2024/07/02/pdf/2024_6338.pdf)), per al pròxim curs 2024/25, la residència juvenil universitària La Florida d’Alacant oferix un total de 16 places en habitacions individuals amb bany; la residència juvenil Mare de Déu del Lledó oferix 11 places en habitacions dobles, amb bany compartit cada dos habitacions i, per la seua part, la residència Sant Crist de la Mar de Benicarló oferix 20 places en habitacions dobles.

El programa inclou allotjament i pensió alimentària completa que constarà de desdejuni, dinar i sopar. El preu mensual establit no inclou el servici d’alimentació durant els caps de setmana des del sopar del divendres fins al sopar del diumenge, en les residències juvenils Mare de Déu del Lledó i Sant Crist de la Mar, però sí l’allotjament.

No obstant això, si la residència poguera prestar eixos servicis, els preus que s’aplicarien serien de 2,5 euros el desdejuni; 5,5 euros el dinar i 5 euros el sopar.

**Requisits i sol·licituds**

Les persones que sol·liciten una plaça en alguna de les residències juvenils d’esta convocatòria han de tindre entre els 14 i 30 anys, els dos inclusivament, en finalitzar el termini de presentació de sol·licituds.

En les bases publicades en el DOGV s’establix que podrà ser beneficiari d’estes places l’alumnat que curse estudis corresponents a títols oficials impartits per les universitats de la Comunitat Valenciana.

També podran sol·licitar-les els i les estudiants que cursen cicles formatius o ensenyaments artístics, ensenyament secundari, batxillerat o estudis universitaris i els i les estudiants estrangers que participen en accions de programes europeus o altres programes de cooperació internacional.

Tant per als estudis universitaris com per als no universitaris, es considerarà curs acadèmic lectiu el que, en el seu moment, fixen la universitat corresponent i la Conselleria competent en matèria d’educació. Així mateix, la plaça que s’obtinga s’estendrà fins a la finalització dels estudis oficials.

Les sol·licituds es podran presentar entre este dimarts, 2 de juliol, i el dilluns 15 de juliol de 2024, de manera telemàtica o presencialment en el registre de l’Institut Valencià de la Joventut situat a València, en els de les unitats territorials de l’IVAJ a Alacant i a Castelló de la Plana o per qualsevol dels mitjans que preveu la normativa.

Fecha: 02/07/2024